b"\n_START_ARTICLE_\nKathar\xc3\xa9vousa\n_START_PARAGRAPH_\nKathar\xc3\xa9vousa (kreeka keeles \xce\x9a\xce\xb1\xce\xb8\xce\xb1\xcf\x81\xce\xb5\xcf\x8d\xce\xbf\xcf\x85\xcf\x83\xce\xb1, 'puhastav (keel)') on 19. sajandi alguses kujunenud kaasaegse kreeka keele konservatiivne vorm, mis oli kompromiss vanakreeka ja rahvakreeka keele (\xce\xb4\xce\xb7\xce\xbc\xce\xbf\xcf\x84\xce\xb9\xce\xba\xce\xae d\xc4\x93motik\xc4\x93) vahel. Algselt kasutati seda laialdaselt nii kirjandus- kui ka ametliku keelena, kuid harva igap\xc3\xa4evases suhtluses. 20. sajandil hakati seda \xc3\xbcha enam tarvitama ametliku keelena, kuni haridusminister Ge\xc3\xb3rgios R\xc3\xa1llis tunnistas 1976. aastal rahvakreeka keele Kreeka ametlikuks keeleks. 1982. aastal kaotati peaminister Andr\xc3\xa9as Papandr\xc3\xa9ou korraldusega nii rahva- kui ka puhastatud kreeka keele pol\xc3\xbctooniline ortograafia._NEWLINE_Kathar\xc3\xa9vousa't kujundas intellektuaalne ja revolutsiooniline juhtfiguur Adam\xc3\xa1ntios Kora\xc3\xads (1748\xe2\x80\x931833). Montpellier' \xc3\x9clikooli l\xc3\xb5petanud Kora\xc3\xads veetis suurema osa oma elust Pariisis pagenduses. Olles klassikaliste keelte ja kultuuri \xc3\xb5petlane, tundis ta vastikust b\xc3\xbctsantslike v\xc3\xa4\xc3\xa4rtushinnangute ja nende hilisemate m\xc3\xb5jude vastu kreeka \xc3\xbchiskonnas. Ta oli Osmanite riigile alluva vaimulikkonna raevukas kriitik. Ta oli veendunud, et haridus on Kreeka vabastamise eeltingimus._NEWLINE_Osa kathar\xc3\xa9vousa eesm\xc3\xa4rgist oli vahendada arhaistide v\xc3\xb5itlust modernistidega; esimesed eelistasid t\xc3\xa4ielikku tagasip\xc3\xb6\xc3\xb6rdumist arhailiste keelevormide juurde."